บัญชีดำอาชญากรรมซ่อนเงื่อน

***บัญชีดำอาชญากรรมซ่อนเงื่อน*** () เป็นละครชุดทางโทรทัศน์แนวอาชญากรรมระทึกขวัญของอเมริกา สร้างโดยจอน โบเคนแคมป์และพัฒนาโดยจอห์น ไอเซนดรัท นำแสดงโดยเจมส์ สเปเดอร์ ในบทบาทเรย์มอนด์ เรดดิงตัน อาชญากรข้ามชาติและหนึ่งในผู้ร้ายที่เอฟบีไอต้องการตัวมากที่สุด ซึ่งให้ความร่วมมือกับเอฟบีไอในการตามล่าอาชญากรคนอื่น ๆ ที่อยู่ใน "บัญชีดำ" ของเขา ซีรีส์นี้ยังนำแสดงโดยเมแกน บูน, ดีเอโก คลาตเทนฮอฟฟ์, ไรอัน เอ็กโกลด์, อามีร์ แอริสัน, ไฮแชม ทอว์ฟิก และแฮร์รี เลนนิกซ์ 

*บัญชีดำอาชญากรรมซ่อนเงื่อน* ได้รับการสั่งผลิตเป็นชุดในเดือนพฤษภาคม ค.ศ. 2013 และออกอากาศตั้งแต่วันที่ 23 กันยายน ค.ศ. 2013 ถึง 13 กรกฎาคม ค.ศ. 2023 ทางเอ็นบีซี ตอนนำร่องมีผู้ชมในสหรัฐถึง 12.6 ล้านคน ซีรีส์นี้ผลิตโดย Sony Pictures Television, Universal Television และ Davis Entertainment ไอเซนดรัท, จอห์น เดวิส และจอห์น ฟ็อกซ์ทำหน้าที่เป็นผู้อำนวยการบริหารงานสร้างตลอดระยะเวลาการออกอากาศทั้งหมดของซีรีส์ โบเคนแคมป์ยังทำหน้าที่เป็นผู้อำนวยการบริหารงานสร้างผลิตในช่วงแปดซีซันแรก ผู้อำนวยการบริหารงานสร้างคนอื่น ๆ ได้แก่ ผู้กำกับ โจ คาร์นาแฮน และสเปเดอร์ 

ระหว่างออกอากาศ *บัญชีดำอาชญากรรมซ่อนเงื่อน* ได้รับรางวัลเอ็มมีครีเอทีฟอาตส์ไพรม์ไทม์หนึ่งรางวัล และได้รับการเสนอชื่อเข้าชิงอีกหกรางวัล รวมทั้งได้รับการเสนอชื่อเข้าชิงรางวัลลูกโลกทองคำ 2 รางวัล รางวัลแซทเทิร์น 2 รางวัล และรางวัลพีเพิลส์ชอยส์ 2 รางวัล ซีรีส์นี้ยังก่อให้เกิดแฟรนไชส์สื่อที่เกี่ยวข้อง เช่น การ์ตูนชุด นวนิยายเรื่องเดี่ยว และวิดีโอเกม ซีรีส์ภาคแยก *[[บัญชีดำสืบลับซ่อนเงื่อน]]* (*The Blacklist: Redemption*) ซึ่งสร้างและพัฒนาโดยโบเคนแคมป์และไอเซนดรัทเช่นกัน ออกอากาศทางเอ็นบีซีตั้งแต่เดือนกุมภาพันธ์ถึงเมษายน ค.ศ. 2017 ซีรีส์นี้มีจักรวาลสมมติร่วมกันกับซีรีส์ต้นฉบับและมุ่งเน้นไปที่ตัวละครทอม คีน ของไรอัน เอ็กโกลด์โดยเฉพะ

## โครงเรื่อง
ด้วยข้อยกเว้นเพียงเล็กน้อย ในแต่ละตอนจะนำเสนออาชญากรระดับโลกที่เรย์มอนด์ เรดดิงตันให้ความช่วยเหลือหน่วยเฉพาะกิจในการตามล่าและจับกุม ในทุก ๆ ตอนที่เป็นเช่นนั้น ลำดับที่และชื่อหรือชื่อเรียกของอาชญากรที่ถูกนำเสนอในบัญชีดำของเรดจะปรากฏขึ้นเมื่อสิ้นสุดฉากเปิดเรื่อง หากไม่ใช่อาชญากรในบัญชีดำ ก็จะแสดงเพียงชื่อตอน การดำเนินเรื่องส่วนใหญ่เกิดขึ้นในวอชิงตัน ดี.ซี. ในยุคปัจจุบัน แม้บางครั้งจะมีการนำเสนอสถานที่อื่น ๆ ทั่วโลกเป็นครั้งคราว

### ซีซัน 1–8
เรย์มอนด์ "เรด" เรดดิงตัน อดีตเจ้าหน้าที่หน่วยข่าวกรองกองทัพเรือสหรัฐซึ่งหายตัวไปเมื่อยี่สิบปีก่อนจนกลายเป็นบุคคลหมายเลข 4 ในรายชื่อผู้ร้ายที่เอฟบีไอต้องการตัวมากที่สุดสิบอันดับแรก ได้เข้ามอบตัวกับผู้ช่วยผู้อำนวยการเอฟบีไอ แฮโรลด์ คูเปอร์ ที่ตึกเจ. เอ็ดการ์ ฮูเวอร์ ในวอชิงตัน ดี.ซี. เมื่อถูกนำตัวไปยัง "ฐานลับ" ของเอฟบีไอ เรดดิงตันประกาศว่าเขาต้องการช่วยเหลือเอฟบีไอในการติดตามและจับกุมอาชญากรและผู้ก่อการร้ายที่เขาใช้เวลาตลอดสองทศวรรษที่ผ่านมาในการคบหาสมาคมด้วย บุคคลเหล่านี้เป็นบุคคลอันตรายและเจ้าเล่ห์จนกระทั่งรัฐบาลสหรัฐไม่ทราบถึงการมีอยู่ของพวกเขาด้วยซ้ำ

เขาเสนอความรู้และความช่วยเหลือแก่คูเปอร์โดยมีเงื่อนไขสองข้อ ได้แก่ ความคุ้มกันไม่ให้ถูกฟ้องร้อง และการร่วมมือกับเจ้าหน้าที่พิเศษเอฟบีไอ เอลิซาเบธ "ลิซ" คีน เท่านั้น ซึ่งเป็นนักวิเคราะห์พฤติกรรมอาชญากรหน้าใหม่ที่เพิ่งได้รับมอบหมายให้เข้าหน่วยเฉพาะกิจของคูเปอร์ คีนและคูเปอร์ต่างสงสัยในความสนใจที่เรดดิงตันมีต่อเธอ แต่เขาเพียงกล่าวว่าเธอ "เป็นคนพิเศษมาก" หลังจากที่คูเปอร์ได้ทดสอบข้อเสนอของเรดดิงตันในการตามหาและทำให้ผู้ก่อการร้ายชาวเซอร์เบีย รังโก ซามานี หมดฤทธิ์ในตอนแรก เรดดิงตันเปิดเผยว่าชายคนนี้เป็นเพียงคนแรกใน "บัญชีดำ" ของอาชญากรระดับโลกที่เขารวบรวมมาตลอดอาชีพอาชญากรรมของเขา และระบุว่าเขากับเอฟบีไอมีผลประโยชน์ร่วมกันในการกำจัดพวกเขา การระบาดทั่วของโควิด-19 ทำให้การถ่ายทำฉากสุดท้ายของซีซันที่เจ็ดต้องหยุดชะงัก ทำให้ไม่สมบูรณ์ ผู้สร้างจึงใช้ภาพเคลื่อนไหวแบบนิยายภาพเพื่อสร้างฉากสำคัญให้สมบูรณ์

ปริศนาในชีวิตของเรดดิงตันและลิซ รวมถึงความสนใจที่เขามีต่อเธอ เป็นประเด็นที่ดำเนินไปอย่างต่อเนื่องเมื่อซีรีส์ดำเนินไป เธอดำดิ่งลงไปในอดีตของครอบครัว คำถามเกี่ยวกับตัวตนที่แท้จริงของเขาและความเชื่อมโยงของพวกเขาทั้งคู่ ในขณะที่เขาพยายามอย่างยิ่งที่จะซ่อนความจริงเหล่านั้น ในแต่ละซีซัน อันตรายต่อลิซที่เกิดจากการปรากฏตัวอีกครั้งของเขาก็ทวีความรุนแรงขึ้น และเรดดิงตันใช้หน่วยเฉพาะกิจของคูเปอร์เพื่อปกป้องเธอ โครงเรื่องจบลงในซีซันที่ 8 เมื่อลิซถูกฆาตกรรมโดยมือปืนที่ต้องการแก้แค้นให้กับการที่เรดดิงตันสังหารเจ้าพ่ออาชญากรรมในตอนท้ายฤดูกาล คำอธิบายเกี่ยวกับตัวตนของเรดดิงตันและการแทรกแซงชีวิตของเอลิซาเบธไม่เคยถูกเปิดเผย

### ซีซัน 9–10
หลังจากที่ลิซเสียชีวิตลงในช่วงท้ายของซีซันที่แปด หน่วยเฉพาะกิจของคูเปอร์ก็ได้ถูกยุบและเรดดิงตันก็ได้หนีออกนอกประเทศ อย่างไรก็ตาม หลังจากหายไปเป็นเวลาสองปี เรดดิงตันได้กลับมาช่วยเหลือเดมเบ ซูมา อดีตองครักษ์ของเขาซึ่งในช่วงเวลาดังกล่าวได้กลายเป็นเจ้าหน้าที่พิเศษเอฟบีไอ ด้วยความช่วยเหลือของคูเปอร์ เมื่อโจรสลัดยุคใหม่ที่ชื่อว่า "สกินเนอร์" เกือบจะฆ่าเดมเบ เรดให้สัญญาว่าจะเกษียณตัวเองและย้ายไปคิวบากับแฟนสาวของเขาทันทีที่สกินเนอร์ถูกจัดการ แต่เมื่อเรดเริ่มเข้าควบคุมการบริหารซากอาณาจักรอาชญากรรมของเขาที่ยังคงหลงเหลืออยู่ เขาก็ผิดสัญญาและตัดสินใจที่จะอยู่ในความดูแลในสิ่งที่เขายังคงควบคุมได้

เรดและคูเปอร์ได้ทำข้อตกลงเพื่อสานต่อข้อตกลงของเขากับเอฟบีไอและดำเนินการตามล่าอาชญากรระดับโลกที่อยู่ใน "บัญชีดำ" ของเขาต่อไป เพื่อเป็นเกียรติแก่สิ่งที่ลิซเคยทำไว้ คูเปอร์สามารถตามหาสมาชิกหน่วยเฉพาะกิจเก่า ๆ และตั้งแผนกของพวกเขาขึ้นมาใหม่ได้ ความลับที่เรดเก็บไว้จากลิซก็ไม่มีความสำคัญอีกต่อไป และเรื่องราวก็มุ่งเน้นไปที่เรด คูเปอร์ และเจ้าหน้าที่ภาคสนามที่ลิซเคยร่วมงานด้วย นอกจากนี้ หน่วยเฉพาะกิจยังต้องเผชิญหน้ากับอาชญากรคนใหม่ รวมถึงคนเก่าที่กลับมาเพื่อแก้แค้นเรดที่ทรยศพวกเขา

หลังภัยคุกคามจากอาชญากรในบัญชีดำในอดีตถูกจัดการลง หน่วยเฉพาะกิจก็ต้องเผชิญกับภัยคุกคามใหม่ในรูปของสมาชิกรัฐสภาผู้ทะเยอทะยาน อาเทอร์ ฮัดสัน ซึ่งสงสัยว่าพวกเขาประพฤติตัวนอกกฎหมายและทำงานอย่างไม่ลดละเพื่อเปิดเผยความลับมากมายของพวกเขา พวกเขายังต้องต่อสู้กับการเคลื่อนไหวที่ไม่คาดคิดของเรดในการใช้พวกเขาเพื่อปิดฉากส่วนกลางหลายส่วนของอาณาจักรอาชญากรรมของเขาด้วยเหตุผลที่ไม่ทราบแน่ชัด ทุกอย่างมาถึงจุดที่ต้องตัดสินใจเมื่อเรดดิงตันปิดศูนย์ปฏิบัติการของเขาที่รับผิดชอบเรื่องบัญชีดำและหลังการสอบสวนทางกฎหมายได้เริ่มขึ้นกับหน่วยเฉพาะกิจ คูเปอร์จำต้องจับกุมเรดเพื่อเลี่ยงการดำเนินคดีกับตัวเขาและหน่วยเฉพาะกิจของเขา เรดดิงตันหลบหนีการจับกุมได้ แต่ก็ถูกวัวกระทิงทำร้ายจนเสียชีวิตที่อันดาลูเซีย ซึ่งเป็นที่ที่เรสเลอร์ไปพบศพของเขา

## นักแสดงและตัวละคร

### นักแสดงหลัก
* เจมส์ สเปเดอร์ รับบทเป็น เรย์มอนด์ "เรด" เรดดิงตัน: อดีตเจ้าหน้าที่ข่าวกรองกองทัพเรือสหรัฐและอาชญากรตัวฉกาจที่ผันตัวมาเป็นผู้ให้ข้อมูลลับของเอฟบีไอ ในซีซันที่ 1–8 ความพยายามของเอลิซาเบธและหน่วยเฉพาะกิจในการค้นหาตัวตนที่แท้จริงของเขานับเป็นประเด็นหลักที่ดำเนินเรื่องต่อเนื่อง ในซีซันที่ 9 ความกังวลหลักของเขาคือการตามหาคนทรยศในองค์กรของเขา ในซีซันสุดท้าย เขาเผชิญหน้ากับอดีตสมาชิกบัญชีดำที่ต้องการแก้แค้นความล่มจมของพวกเขา และ ส.ส. ผู้ทะเยอทะยานที่พยายามทำลายหน่วยเฉพาะกิจซึ่งส่งผลถึงตัวเขาด้วย
* เมแกน บูน รับบทเป็นเอลิซาเบธ "ลิซ" คีน (ซีซันที่ 1–8): ชื่อเกิดคือมาชา รัสโตวา เป็นเจ้าหน้าที่พิเศษและนักวิเคราะห์พฤติกรรมของเอฟบีไอในหน่วนเฉพาะกิจของแฮโรลด์ คูเปอร์ การเข้ามาของเธอเป็นส่วนหนึ่งของข้อตกลงของเรดดิงตันกับคูเปอร์โดยไม่มีเหตุผลชัดเจนจนกระทั่งความเชื่อมโยงของเธอกับเรดดิงตันเริ่มปรากฏชัด
* ดีเอโก คลาตเทนฮอฟฟ์ รับบทเป็นดอนัลด์ เรซเลอร์: เจ้าหน้าที่พิเศษเอฟบีไอในหน่วยเฉพาะกิจของคูเปอร์
* ไรอัน เอ็กโกลด์ รับบทเป็นทอม คีน (ซีซันที่ 1–5): ชื่อเกิดคือคริสโตเฟอร์ ฮาร์เกรฟ ต่อมาใช้ชื่อบุญธรรมว่าเจค็อบ เฟลปส์ คีนทำงานเป็นสายลับนอกเครื่องแบบและเป็นสามีของลิซ
* พาร์มินเดอร์ นากรา รับบทเป็นมีรา มาลิก (ซีซันที่ 1): เจ้าหน้าที่ภาคสนามซีไอเอที่ทำงานร่วมกับหน่วยเฉพาะกิจเอฟบีไอของคูเปอร์ 
** นีกีตา เทวานี รับบทเป็นมีรา มาลิกวัยเด็ก (รับเชิญในซีซันที่ 10)
* แฮร์รี เลนนิกซ์ รับบทเป็นแฮโรลด์ คูเปอร์: ผู้ช่วยผู้อำนวยการแผนกต่อต้านการก่อการร้ายของเอฟบีไอ ผู้ใช้เรดดิงตันเพื่อเปิดโปงและหยุดยั้งผู้คนในบัญชีดำของเขา
* อามีร์ แอริสัน รับบทเป็นอารัม โมจตะไบ (สมทบในซีซันที่ 1; หลักในซีซันที่ 2–9; รับเชิญในซีซันที่ 10): เจ้าหน้าที่พิเศษและผู้เชี่ยวชาญด้านไซเบอร์ของเอฟบีไอในหน่วยเฉพาะกิจของคูเปอร์ 
* โมซาน มาร์โน รับบทเป็นซามาร์ นาวาบี (หลักในซีซันที่ 2–6; รับเชิญในซีซันที่ 9): เจ้าหน้าที่มอสสาดที่ทำงานร่วมกับหน่วยเฉพาะกิจเอฟบีไอของคูเปอร์
* ไอแชม ทอว์ฟิก รับบทเป็นเดมเบ ซูมา (รับเชิญในซีซันที่ 1–2; หลักในซีซันที่ 3–10): องครักษ์และคนสนิทของเรดดิงตัน ที่แยกตัวจากเขาและกลายมาเป็นเจ้าหน้าที่พิเศษเอฟบีไอด้วยความช่วยเหลือของคูเปอร์ในซีซันที่ 9
* ลอรา ซอน รับบทเป็นอาลีนา พาร์ก (สมทบในซีซันที่ 7; หลักในซีซันที่ 8–9) เจ้าหน้าที่พิเศษเอฟบีไอที่เคยทำงานในแองเคอริจ
* อันยา แบเนอร์จี รับบทเป็นซียา มาลิก (ซีซันที่ 10): ลูกสาวของมีราและเจ้าหน้าที่ข่าวกรองเอ็มไอซิกที่มาร่วมงานกับทีมของคูเปอร์

### นักแสดงสมทบ
* เท็ดดี โคลูกา รับบทเป็นเท็ดดี บริมลีย์: นักซักของเรดที่ใช้วิธีการพิสดาร (ซึ่งมักจะเกี่ยวข้องกับสัตว์ต่าง ๆ) เพื่อทำให้เหยื่อยอมพูด
* ซูซาน บลอมเมิร์ต รับบทเป็นคุณแคปแลน: ชื่อเกิดคือเคทริน เนเมก เป็นมือทำความสะอาดของเรด เธอยังเคยเป็นพี่เลี้ยงของลิซ และด้วยเหตุนี้จึงเป็นที่น่ากลัวเนื่องจากการร่วมมือกับเรดดิงตัน (ซีซันที่ 1–4; รับเชิญในซีซันที่ 8)
* คลาร์ก มิดเดิลตัน รับบทเป็นเกล็น "เจลลีบีน" คาร์เตอร์: นักสะกดรอยของเรดดิงตัน "ที่มีอะไรพิเศษ" (ซีซันที่ 2–7) เขามักจะทำให้เรดผิดหวัง แต่ไม่เคยสูญเสียความน่าเชื่อถือเลยแม้จะถูกวิจารณ์จากสมาชิกคนอื่นในทีม
* ลอตต์ เวอร์บีก รับบทเป็นคาทารินา รัสโตวา (ในฉากย้อนอดีต): อดีตสายลับเคจีบีและแม่ผู้ให้กำเนิดของเอลิซาเบธ (ซีซันที่ 3–8) เธอถูกล่าไปทั่วโลกหลังมีการก่อตั้ง The Townsend Directive คำถามเกี่ยวกับชะตากรรมและที่อยู่ของเธอเป็นหนึ่งในโครงเรื่องหลักในแปดซีซั่นแรก
* ดีเดร เลิฟจอย รับบทเป็นซินเทีย แพนาเบเกอร์: สมาชิกวุฒิสภาสหรัฐจากรัฐเวอร์จิเนีย อดีตที่ปรึกษาทำเนียบขาวที่ดูแลด้านกฎหมายของหน่วยเฉพาะกิจของของคูเปอร์ (ซีซันที่ 3–10) เธอพยายามทำตามที่กฎหมายระบุเสมอ ซึ่งนำปัญหามาสู่ความร่วมมือที่ผิดกฎหมายของเรดดิงตัน
* ฟิเชอร์ สตีเวนส์ รับบทเป็นมาร์วิน เจอราร์ด: ทนายความที่ทำงานในเงามืดซึ่งเรดดิงตัรว่าจ้างมา (ซีซัน 3–9) เขาจัดการเรื่องส่วนใหญ่ของอาณาจักรของเรดและภูมิใจในความสำเร็จของตัวเองมาก จึงยืนหยัดเพื่อประโยชน์ของอาณาจักรนั้น
* ไบรอัน เดนเนฮี (ซีซันที่ 3–7) และรอน เรนส์ (ซีซันที่ 8) รับบทเป็นโดมินิก วิลคินสัน: ปู่ของเอลิซาเบธผู้รู้ข้อมูลที่คาดไม่ถึงเกี่ยวกับอดีตของเรดดิงตัน
* นักแสดงหญิงหลายคน (ซีซันที่ 3–8) และแซมี เบรย์ (ซีซันที่ 9–10) รับบทเป็นแอกเนส คีน: ลูกสาวของเอลิซาเบธและทอม ซึ่งสะท้อนถึงผลกระทบหลังเหตุการณ์สำคัญที่เกิดขึ้นกับลิซ
* ไอดา ทูร์ทูร์โร รับบทเป็นเฮดดี ฮอว์กินส์: ผู้จัดการด้านการเงินของเรดดิงตันและเป็นเจ้าของบริษัทลักลอบ (ซีซันที่ 5–10)
* โจนาทาน โฮลซ์แมน รับบทเป็นชัก: มือสังหารของเรดดิงตันผู้ทำงานร่วมกับมอร์แกนและมักจะมาแทนที่องครักษ์ของเขา (ซีซันที่ 5–10)
* เจนสัน บลิมไลน์ รับบทเป็นมอร์แกน: เจ้าหน้าที่ของเรดดิงตันที่มักร่วมเดินทางไปกับชักในภารกิจ (ซีซันที่ 5–9)
* ฟีโอนา โดริฟ รับบทเป็นเจนนิเฟอร์ เรดดิงตัน: ลูกสาวคนโตของเรดดิงคัน ซึ่งถูกรับเลี้ยงในชื่อลิเลียน ร็อท (ซีซันที่ 5–6; รับเชิญในซีซันที่ 8) เธอช่วยลิซสืบสวนตัวตนที่แท้จริงของเรดดิงตันและอดีตที่พวกเขามีร่วมกัน
* ไลลา รอบินส์ รับบทเป็นทาเทียนา เปโตรวา: เจ้าหน้าที่ปฏิบัติการในองค์กรของเรดดิงตัน เธอได้รับมอบหมายให้เป็นตัวปลอมของคาตารินา รัสโตวาเพื่อเบี่ยงเบนความสนใจจากกาตารีนาตัวจริง แต่เธอกลับต้องหนีแทน เธอจัดการให้ลิซเข้าถึงเรดดิงตันซึ่งเป็นคนเดียวที่รู้ที่อยู่ของกาตารีนาตัวจริง (ซีซั่นที่ 7–8; รับเชิญในซีซั่นที่ 6)
* อเล็กซ์ ไบรต์แมน รับบทเป็นเฮอร์บี แฮมไบรต์: ผู้เชี่ยวชาญด้านไซเบอร์สุดประหลาดที่เคยทำงานให้เรดดิงตัน (ซีซันที่ 10) เขาเข้าร่วมหน่วยเฉพาะกิจเพื่อมาทำหน้าที่แทนอารัม
* โทบี เลเนิร์ด มัวร์ รับบทเป็นอาเทอร์ ฮัดสัน: สมาชิกรัฐสภาสหรัฐผู้มีความทะเยอทะยานและชื่นชอบการเปิดโปงการทุจริตของรัฐบาล (ซีซั่นทีา 10) เขาเริ่มสืบค้นความลับเกี่ยวกับหน่วยเฉพาะกิจเอฟบีไอของคูเปอร์หลังสังเกตเห็นจำนวนเงินทุนพิเศษที่พวกเขาได้รับ
* แอนดรูว์ แพตเทอร์สัน รับบทเป็นราไคติน: สายลับสองหน้า SVR ที่แฝงตัวอย่างลึกซึ้ง ซึ่งใช้การอนุมัติความปลอดภัยของตนภายในรัฐบาลสหรัฐเพื่อส่งข้อมูลลับสุดยอดไปยัง N-13 ผ่านเพื่อนร่วมกันในฝั่งตะวันออก

## ตอน



## การผลิต
### การพัฒนา

การกล่าวถึง *บัญชีดำอาชญากรรซ่อนเงื่อน* ครั้งแรกเกิดขึ้นเมื่อวันที่ 13 สิงหาคม ค.ศ. 2012 เมื่อจอน โบเคนแคมป์ได้รับแนวคิดสำหรับซีรีส์อาชญากรรมระหว่างประเทศที่ถูกนำเสนอโดยจอห์น ฟ็อกซ์ เพื่อนผู้ผลิตของเขา ในวันเดียวกันนั้นเอง ก็มีการเปิดเผยว่าเอ็นบีซีได้ซื้อลิขสิทธิ์สำหรับซีรีส์นี้จากโซนี่ จอห์น ไอเซนดรัท จาก Universal Television, จอห์น เดวิสและฟ็อกซ์ได้ลงนามในสัญญาในฐานะผู้อำนวยการบริหารงานสร้างไว้แล้ว เอ็นบีซีสั่งผลิตตอนนำร่องสำหรับซีรีส์นี้ในวันที่ 22 มกราคม ค.ศ. 2013 พร้อมกับซีรีส์แนวดรามาอื่น ๆ อีกสามเรื่อง สำนักข่าว *Deadline Hollywood* รายงานเมื่อวันที่ 13 มีนาคม ค.ศ. 2013 ว่าตอนนำร่องถูกเขียนโดยโบเคนแคมป์และกำกับโดยโจ คาร์นาแฮน วันที่ 10 พฤษภาคม ซีรีส์นี้ได้รับการอนุมัติจากเอ็นบีซีให้ออกอากาศสำหรับฤดูกาลโทรทัศน์ 2013–14 ระหว่างการนำเสนอล่วงหน้าของเอ็นบีซีในเดือนพฤษภาคม  ค.ศ. 2013 มีการประกาศว่า *บัญชีดำอาชญากรรมซ่อนเงื่อน* เป็นซีรีส์ดราม่าของเอ็นบีซีที่ได้รับการทดสอบและมีผลตอบรับสูงที่สุดในรอบ 10 ปี ตัวอย่างอย่างเป็นทางการสำหรับซีรีส์นี้เปิดตัวเมื่อวันที่ 12 พฤษภาคม ค.ศ. 2013 เดิมทีมีการวางแผนสำหรับซีซันแรกไว้ที่ 13 ตอน แต่หลังจากตอนปฐมทัศน์มีผู้ชมสูงถึง 12.3 ล้านคน เอ็นบีซีจึงสั่งเพิ่มอีกเก้าตอนในวันที่ 4 ตุลาคม ค.ศ. 2013 ทำให้จำนวนตอนในซีซันนั้นเพิ่มเป็น 22 ตอน

ผู้อำนวยการสร้างทั้งสี่คนลงนามในข้อตกลงกับทางโซนี่ก่อนการออกอากาศรอบปฐมทัศน์ โดยเริ่มจากไอเซนดรัทเมื่อวันที่ 7 มิถุนายน ค.ศ. 2013 ตามด้วยโบเคนแคมป์เมื่อวันที่ 16 กรกฎาคม และทั้งเดวิสและฟ็อกซ์ในวันที่ 29 กรกฎาคม นอกจากนี้ ในเดือนพฤศจิกายน ค.ศ. 2013 เจ.อาร์. ออร์ซี ได้กลายมาเป็นผู้ร่วมอำนวยการบริหารงานสร้าง ใน ค.ศ. 2015 ไมเคิล วัตกินส์ ก็ได้เป็นผู้ร่วมอำนวยการบริหารงานสร้างด้วยเช่นกัน วันที่ 24 มิถุนายน ค.ศ. 2021 หนึ่งวันหลังการออกอากาศตอนจบของซีซั่นที่ 8 โบเคนแคมป์เปิดเผยว่าจะไม่กลับมาทำซีรีส์ในซีซั่นต่อ ๆ ไป ขณะที่ไอเซนดรัทกลายเป็นผู้อำนวยการสร้างหลักเพียงคนเดียว อย่างไรก็ดี โบเคนแคมป์ยังคงได้รับการให้เครดิตในฐานะผู้สร้างในซีซั่นต่อ ๆ ไป วันที่ 14 มีนาคม ค.ศ. 2022 ไอเซนดรัทได้ขยายข้อตกลงกับ Universal Television ออกไปอีกสามปี

ในเดือนกุมภาพันธ์ ค.ศ. 2018 วัตกินส์ถูกไล่ออกเนื่องจากถูกกล่าวหาว่าคุกคามผู้ช่วยช่างกล้องคนหนึ่ง เขาอ้างว่าไม่มีเหตุผลในการไล่ออกเขา และกล่าวโทษเพื่อนร่วมงานของเขา ลอรา เอ. เบนสัน ว่าใช้เขาเป็นหนทางในการก้าวหน้าในอาชีพการงานของเธอ จากนั้น หนึ่งปีต่อมา เขาได้ยื่นฟ้องโซนี่, ลอรา เบนสัน และเพื่อนร่วมงานอีกคนของเขา บิล โร

ซีรีส์นี้ได้รับการต่อสัญญาสำหรับซีซั่นที่ 7 เมื่อวันที่ 11 มีนาคม ค.ศ. 2019 และต่อสัญญาสำหรับซีซั่นที่ 8 ในวันที่ 2 กุมภาพันธ์ ค.ศ. 2020 เดิมทีซีซั่นที่ 7 กำหนดให้มีจำนวน 22 ตอน อย่างไรก็ตาม การผลิตประสบปัญหาเนื่องจากการระบาดทั่วของโควิด-19 และต้องหยุดการถ่ายทำในเดือนพฤษภาคม ค.ศ. 2020 การถ่ายทำตอนที่ 19 ถูกระงับไว้ ขณะที่ตอนที่ 20, 21 และ 22 ไม่เคยเข้าสู่กระบวนการผลิตเลย ผู้ผลิตจึงตัดสินใจลดจำนวนตอนลงเหลือ 19 ตอนและเลื่อนสามตอนที่เหลือไปไว้ในซีซันที่ 8 ตอนที่ 19 ซึ่งในที่สุดก็ได้กลายเป็นตอนสุดท้ายของซีซั่น ถูกผลิตโดยใช้ฟุตเทจที่ถ่ายทำแบบคนแสดงจริง ผสมกับการทำภาพเคลื่อนไหวที่สร้างโดย *Proof* บริษัทวิชวลเอฟเฟกต์ที่ใช้ซอฟต์แวร์แอนิเมชัน 3 มิติและคอมพิวเตอร์กราฟิกแบบเรียลไทม์ นำโดยน้องเขยของไอเซนดรัท ตอนดังกล่าวออกอากาศเมื่อวันที่ 15 พฤษภาคม ค.ศ. 2020

การถ่ายทำสำหรับซีซันที่ 8 ได้กลับมาถ่ายทำด้วยนักแสดงจริง โดยมีมาตรการป้องกันโควิด-19 เพิ่มเติม ซีซันที่ 8 ออกอากาศตอนแรกเมื่อวันที่ 13 พฤศจิกายน ค.ศ. 2020 วันที่ 26 มกราคม ค.ศ. 2021 ซีรีส์นี้ได้รับการต่ออายุสำหรับซีซันที่ 9 ซีรีส์ได้รับการต่ออายุสำหรับซีซันที่ 10 เมื่อวันที่ 22 กุมภาพันธ์ ค.ศ. 2022 ซึ่งไม่เหมือนกับการต่ออายุครั้งก่อน ๆ โดยครั้งนี้ถูกประกาศเป็นครั้งแรกโดยสเปเดอร์ด้วยตัวเขาเอง ระหว่างที่เขาไปปรากฏตัวในรายการ *[[The Tonight Show]]* ไม่ได้ประกาศผ่านการแถลงข่าว วันที่ 1 กุมภาพันธ์ ค.ศ. 2023 มีการประกาศว่าซีซันที่ 10 จะเป็นซีซันสุดท้ายของซีรีส์ แม้จะมีการขยายสัญญาของไอเซนดรัทแล้วก็ตาม

*บัญชีดำอาชญากรรมซ่อนเงื่อน* ได้รับเชิญเข้าร่วมงานเสวนาที่งาน San Diego Comic-Con สองครั้ง โดยครั้งแรกจัดขึ้นก่อนการเปิดตัวซีรีส์เมื่อวันที่ 18 กรกฎาคม ค.ศ. 2013 และอีกครั้งเป็นการประชุมพิเศษแบบทางไกลในวันที่ 23 กรกฎาคม ค.ศ. 2020 วันที่ 11 พฤษภาคม ค.ศ. 2014 เอ็นบีซีตัดสินใจให้มีการออกอากาศตอนหนึ่งของซีรีส์นี้หลังจบการแข่งขันซูเปอร์โบวล์ครั้งที่ 49

### การคัดเลือกนักแสดง

#### นักแสดงหลัก

จอห์น ไอเซนดรัท บอกกับเว็บไซต์ *[[Collider]]* ว่ากระบวนการคัดเลือกนักแสดงนั้นเป็นเรื่องยากลำบาก ในเดือนกุมภาพันธ์ ค.ศ. 2013 เขาและโบเคนแคมป์ได้เชิญคีเฟอร์ ซูเทอร์แลนด์, ไบรอัน แครนสตัน, เพียร์ซ บรอสแนน และริชาร์ด เกียร์ มาทดสอบบทบาทเรย์มอนด์ เรดดิงตัน ในการสัมภาษณ์กับนิตยสาร Variety โบเคนแคมป์เปิดเผยถึงความตั้งใจของเขาที่จะเลือกซูเทอร์แลนด์มารับบทนี้ แม้ว่าเขาจะแสดงความกังขาเกี่ยวกับความสำคัญของบทบาทต่อบรรดานักแสดงเหล่านั้น ท้ายที่สุด สามวันก่อนการถ่ายทำจะเริ่มขึ้น พวกเขาได้ติดต่อเจมส์ สเปเดอร์ เพื่อดูว่าเขาสนใจจะรับบทเรดดิงตันหรือไม่ หลังพูดคุยทางไกลกันอย่างยาวนาน โบเคนแมป์และไอเซนดรัทก็เลือกสเปเดอร์ เนื่องจากพวกเขารู้สึกมั่นใจในความเข้าใจที่เขามีต่อตัวละคร วิสัยทัศน์ของสเปเดอร์คือการให้ตัวอาชญากรข้ามชาติคนนี้เป็นคนหัวล้านหรือผมสั้นที่สวมหมวก แต่ผู้ผลิตได้ปฏิเสธความคิดของเขา อย่างไรก็ดี สเปเดอร์ยืนกรานจะลองสวมหมวกฟีดอราระหว่างการคัดกรองตอนนำร่อง ต่อมา ทีมงานรู้สึกว่าหมวกช่วยเสริมภาพลักษณ์ของเรดดิงตันและตกลงที่จะคงมันไว้ ในการสัมภาษณ์ในรายการ *Late Night with Seth Meyers* สเปเดอร์ยอมรับว่าเขาได้เข้าถึงบทบาทของเรดดิงตันตลอดเก้าซีซันที่ผ่านมา เขายังกล่าวอีกว่าเพื่อที่จะแสดงบทบาทของเขาได้อย่างน่าเชื่อถือในช่วงเริ่มต้นของซีซันที่ 9 เขาใช้เวลาจำนวนมากอยู่คนเดียวและไม่ได้ปรากฏตัวในกองถ่าย

ถึงแม้ว่าผู้จัดสร้างจะพยายามค้นหานักแสดงที่มีชื่อเสียงมากกว่าสำหรับบทเรดดิงตัน แต่พวกเขาได้เชิญนักแสดงที่ไม่มีชื่อเสียงมากนักมารับบทเจ้าหน้าที่วิเคราะห์พฤติกรรมเอฟบีไอ เอลิซาเบธ คีน เมแกน บูน ทราบเกี่ยวกับบทบาทนี้โดยบังเอิญ และเธอรู้สึกหลงใหลในบทบาทนี้ทันที เธอใช้เวลาหนึ่งสัปดาห์ในการเตรียมตัวสำหรับการออดิชันบทคีนและถูกเรียกกลับมาหลายครั้งก่อนจะได้รับบทนี้ในเดือนมีนาคม ค.ศ. 2013 ไอเซนดรัทเล่าว่าเขาและโบเคนแคมป์พบ "บางสิ่งที่พิเศษ" ในตัวบูน และพวกเขาก็รู้สึกพอใจกับบทบาทที่เธอแสดง ใน ค.ศ. 2015 บูนเปิดเผยว่าเธอตั้งครรภ์ ซึ่งถูกนำมาปรับใช้เป็นประเด็นหลักในเนื้อเรื่องของซีซันที่ 3 เธอไม่ได้ปรากฏตัวในช่วงหนึ่งของซีซั่น โดยตัวละครของเธอถูกเขียนให้เสียชีวิต แต่การกลับมาของเธอในภายหลังถูกเก็บเป็นความลับจากนักแสดงคนอื่น ๆ ในเดือนมิถุนายน  ค.ศ. 2021 มีการเปิดเผยว่าบูนจะออกจากซีรีส์หลังจากซีซันที่ 8 ซึ่งเดิมถูกเขียนบทให้เน้นไปที่การจากไปของเธอเพื่อปิดฉากเนื้อเรื่องของเอลิซาเบธ

วันที่ 11 มีนาคม ค.ศ. 2013 ไรอัน เอ็กโกลด์ ได้ตอบรับบทเป็นทอม คีน สามีของเอลิซาเบธ ซึ่งเคยทำงานให้เรดดิงตันในฐานะสายลับ ในช่วงกลางซีซันที่ 4 เอ็กโกลด์ออกจากซีรีส์หลักเพื่อไปแสดงนำใน *[[บัญชีดำสืบลับซ่อนเงื่อน]]* (*The Blacklist: Redemption*) ซีรีส์ภาคแยกใหม่ที่เน้นตัวละครของเขา แต่เขาก็ได้กลับมาในซีซันนั้นหลังจากที่ภาคดังกล่าวถูกยกเลิก ท้ายที่สุด ตัวละครของเขาก็ถูกตัดออกจากเนื้อเรื่องในซีซันถัดไป ในการให้สัมภาษณ์เมื่อ ค.ศ. 2021 เขาพูดถึงความเป็นไปได้ที่จะกลับมาสู่ซีรีส์นี้อีกครั้ง อาจจะเป็นในฐานะนักแสดงรับเชิญ โดยกล่าวว่ามัน "ไม่ใช่เรื่องที่เป็นไปไม่ได้เสียทีเดียว"

วันที่ 13 มีนาคม ค.ศ. 2013 ดีเอโก คลาตเทนฮอฟฟ์ ได้เข้าร่วมแสดงในซีรีส์นี้ในบทบาทโดนัลด์ เรซเลอร์ เจ้าหน้าที่ภาคสนามที่ยึดถือกฎหมาย ซึ่งทำงานร่วมกับหน่วยเฉพาะกิจของคูเปอร์

วันต่อมา วันที่ 14 มีนาคม ค.ศ. 2013 แฮร์รี เลนนิกซ์ ได้รับเลือกให้แสดงเป็นแฮโรลด์ คูเปอร์ หัวหน้าหน่วยเฉพาะกิจที่เพิ่งตั้งขึ้นใหม่ ซึ่งให้ความร่วมมือกับเรดดิงตัน เลนนิกซ์ปรากฏตัวในทุกซีซันของซีรีส์ ในการให้สัมภาษณ์กับ *[[Collider]]* เขากล่าวว่าเต็มใจจะแสดงบทบาทนี้ต่อไปจนถึงซีซันที่ 20 ของรายการ เหมือนกับรายการทีวีเรื่องโปรดของเขาอย่าง *[[Gunsmoke]]*

วันที่ 25 กรกฎาคม ค.ศ. 2013 พาร์มินเดอร์ แนกรา ได้เข้าร่วมทีมนักแสดงในบทบาทมีรา มาลิก เจ้าหน้าที่ภาคสนามมืออาชีพที่ตัดสินใจช่วยเหลือเอลิซาเบธให้ปรับตัวเข้ากับงานใหม่ของเธอ อย่างไรก็ดี ตัวละครของเธอได้ถูกถอดจากซีรีส์หลังจบซีซันแรก แปดปีหลังจากที่เธอจากไป อันยา แบเนอร์จี ได้เข้าร่วมซีรีส์ในซีซันที่ 10 ในบทบาทชา มาลิก เจ้าหน้าที่ข่าวกรองเอ็มไอซิกซ์ ซึ่งเป็นลูกสาวของมีรา

วันที่ 8 ตุลาคม ค.ศ. 2014 อามีร์ แอริสัน ได้รับการเลื่อนขั้นให้เป็นนักแสดงสมทบในบทบาทอารัม โมจตะไบ ช่างเทคนิคที่มีเอกลักษณ์เฉพาะตัวและผู้เชี่ยวชาญด้านคอมพิวเตอร์ หลังจากที่เขาแสดงทักษะการด้นสดเฉพาะหน้าได้อย่างยอดเยี่ยมในตอนเปิดตัวของเขา เขาได้รับการเลื่อนขั้นเป็นนักแสดงหลักของซีรีส์เมื่อวันที่ 20 พฤษภาคม ค.ศ. 2014 หลังจบซีซันที่ 9 แอริสันได้ถอนตัวออกจากซีรีส์ แต่ก็มีความเป็นไปได้ที่จะกลับมาปรากฏตัวอีกครั้ง

การปรากฏตัวของไฮแชม ทอว์ฟิกในบทบาทเดมเบ ซูมาไม่เคยถูกคาดการณ์ว่าจะเกินกว่าการปรากฏตัวเป็นนักแสดงรับเชิญเพียงครั้งเดียว อย่างไรก็ดี เขาสามารถต่อสัญญายืดเวลาการแสดงได้ โดยเริ่มจากเป็นตัวละครสมทบในสองซีซันแรก และในวันที่ 31 มีนาคม ค.ศ. 2015 ก็ได้รับตำแหน่งเป็นหนึ่งในนักแสดงหลักของเรื่อง เขายังกล่าวอีกว่า ผู้ผลิตและนักเขียนบทอนุญาตให้เขาปรับเปลี่ยนเนื้อเรื่องและอดีตของเดมเบโดยอาศัยข้อมูลเชิงลึกและประสบการณ์ชีวิตของเขาเองได้

โมซาน มาร์โน เข้าร่วมทีมนักแสดงในซีซันที่สองเมื่อวันที่ 29 กรกฎาคม ค.ศ. 2014 แหล่งข่าวหลายสำนักยืนยันว่าชื่อตัวละครที่เธอจะรับบทคือทามาร์ คาตซ์แมน จนกระทั่งมีการเปลี่ยนชื่อเริ่มต้นเป็นซามาร์ นาวาบี ซามาร์เป็นเจ้าหน้าที่ปฏิบัติการภาคสนามมืออาชีพที่ได้รับการคัดเลือกโดยผู้อำนวยการหน่วยเฉพาะกิจ และเดิมทำงานให้กับมอสซาดซึ่งเธอได้พัฒนาความสัมพันธ์กับอารัม เธอได้ยืนยันการออกจากซีรีส์อย่างเป็นทางการเมื่อวันที่ 29 มีนาคม ค.ศ. 2019 ในช่วงกลางซีซันที่หก เธอกลับมาปรากฏตัวอีกครั้งหนึ่งใน ค.ศ. 2022 ระหว่างซีซันที่ 9 ของซีรีส์

วันที่ 7 พฤษภาคม ค.ศ. 2020 ลอรา ซอน ได้รับการเลื่อนขั้นให้เป็นนักแสดงหลักของซีรีส์ในบทบาทอลีนา พาร์ก เจ้าหน้าที่ภาคสนามคนใหม่อีกคนหนึ่งที่ถูกดึงเข้ามาในหน่วยเฉพาะกิจของคูเปอร์ โดยก่อนหน้านั้นเธอเป็นนักแสดงสมทบในซีซันที่ 7 เธอออกจากซีรีส์ไปหลังจบซีซันที่ 9

#### นักแสดงสมทบ
ซีซันแรกได้แนะนำนักแสดงที่มีชื่อเสียงหลายคนในบทบาทสมทบที่ปรากฏเป็นระยะ สำหรับตอนนำร่อง อิลเฟเนช ฮาเดรา ได้รับการคัดเลือกให้แสดงคู่กับแฮร์รี เลนนิกซ์ โดยรับบทเป็นเจนนิเฟอร์ พาลเมอร์ เจ้าหน้าที่รัฐบาลกลางและเพื่อนของเอลิซาเบธ อลัน อัลดา ได้รับการคัดเลือกให้รับบทสมทบที่สำคัญในเดือนกันยายน โดยรับบทเป็น อลัน ฟิตช์ รองผู้อำนวยการข่าวกรองแห่งชาติและเป็นหนึ่งในอดีตพันธมิตรของเรด เพื่อให้ซีรีส์มีความใกล้เคียงกับความเป็นจริงมากขึ้น ผู้ผลิตได้จ้างอดีตเจ้าหน้าที่ซีไอเอ แบซเซิล แบซ เพื่อสอนเทคนิคของซีไอเอในการจู่โจมอาคารให้กับทีมงาน แต่แบซกลับติดต่อกับเพื่อนร่วมงานเก่าเพื่อเข้าฉากแทน และได้แสดงบทบาทในซีรีส์ที่คล้ายคลึงกับประสบการณ์จริงของเขาในซีไอเอ ชิน ฮานและมาร์การิตา เลวีวา เป็นส่วนหนึ่งของรายชื่ออาชญากรจากบัญชีดำ นอกเหนือจากปีเตอร์ สตอร์แมร์ ในบทเบอร์ลิน ซูซาน บลอมแมร์ตและ เท็ดดี โคลูกา ยังเริ่มแสดงเป็นสมาชิกทีมที่มีคุณค่าของเรดดิงตันด้วย

สำหรับซีซันที่สอง แมรี-หลุยส์ ปาร์กเกอร์ ได้รับบทเป็นคาร์ลา เรดดิงตัน หนึ่งในอดีตภรรยาของเรด ตอนที่ "ลูเธอร์ แบร็กซ์ตัน" ได้แนะนำตัวละครของเดวิด สตราแทร์น ในบทรับเชิญเป็นปีเตอร์ คอตซิโอพูลอส ผู้อำนวยการหน่วยบริการลับแห่งชาติ รีด เบอร์นีย์ รับบทเป็นอาชญากรบัญชีดำคนสุดท้ายของซีซันที่สอง ทอม คอนนอลลี และฉากการตายของเขาในตอนจบของซีซันได้รับการยืนปรบมือจากทีมงาน สตอร์มาร์ยังคงปรากฏตัวเป็นตัวละครสมทบตลอดซีซันและออกจากซีรีส์ไปในช่วงกลางซีซัน

ซีซันที่สามนำเสนอคนดังจำนวนมากในบทบาทรองที่กลับมาปรากฏตัวหลายครั้ง รวมถึงมีการกลับมาของตัวละครที่คุ้นเคยหลายคน เดียร์เดร เลิฟจอย ได้รับบทเป็นที่ปรึกษาทำเนียบขาว ซินเทีย พานาเบเกอร์ ซึ่งมาแทนที่เอเดรียน เลน็อกซ์ ที่ได้ออกไปก่อนหน้านี้ในซีซัน ฟิชเชอร์ สตีเวนส์ ปรากฏตัวครั้งแรกในบทบาทมาร์วิน เจอราร์ด ทนายความอาชญากรที่ติดคุก ซึ่งเข้าร่วมอาณาจักรอาชญากรรมของเรดดิงตันในตอนที่มีชื่อเดียวกับตัวละครนี้ในซีซันที่สาม นักแสดงสองคนที่เคยรับบทเป็นตัวละครในบัญชีดำ แลนซ์ เฮนริกเซนและมาร์การิตา เลวีวา กลับมาอีกครั้งในระหว่างซีซันที่สาม สตราแทร์นก็กลับมาเช่นกันในฐานะหนึ่งในวายร้ายหลักของซีซัน โดยมีสองตอนติดต่อกันที่อยู่ภายใต้หมายเลขบัญชีดำของเขา ซีซันนี้ยังนำแสดงโดยนักแสดงนำส่วนใหญ่จากซีรีส์ภาคแยก *บัญชีดำสืบลับซ่อนเงื่อน* ในเดือนกรกฎาคม ค.ศ. 2015 มีการเปิดเผยว่าเอดี กาเทกิ ได้รับบทเป็นเจ้าหน้าที่ปฏิบัติการและนักฆ่าระดับสูงที่ถูกตั้งใจให้มาฆ่าอลิซาเบธ ฟัมเกอ ยันส์เซิน ได้รับบทเป็นซูซาน ฮาร์เกรฟ ผู้มีอิทธิพลทางอาชญากรรมและเป็นแม่ของทอม อัลริก ทอมเซน รับบทเป็นตัวละครในบัญชีดำในตอนสุดท้ายของซีซัน

ซีซันที่สี่เปิดตัวด้วยการจากไปแบบสร้างความเข้าใจผิดของบลอมแมร์ตหลังจากที่ตัวละครของเธอ คุณแคปแลน ถูกเรดดิงตันยิงอย่างเห็นได้ชัด อย่างไรก็ดี คุณแคปแลนยังมีชีวิตอยู่จนกระทั่งจบซีซัน ในเดือนสิงหาคม ค.ศ. 2016 ลีออน ริปปี ได้เข้าร่วมแสดงในบทเจ้าหน้าที่พิทักษ์ป่าและผู้ช่วยชีวิตเธอ ฮันเตอร์ ขณะที่เอ็นริเก มูร์เซียโน ได้รับบทเป็นจูเลียน เกล เจ้าหน้าที่สอบสวนเอฟบีไอที่เคยทำงานร่วมกับเรซเลอร์ในการจับกุมเรดดิงตัน ในเดือนกุมภาพันธ์ ค.ศ. 2017 ทอมเซนยังคงรับบทเป็นอเล็กซานเดอร์ เคิร์ก ชายที่สันนิษฐานว่าเป็นพ่อของลิซ ซึ่งจับตัวเธอไว้เป็นตัวประกัน เขาออกจากซีรีส์ในช่วงครึ่งแรกของซีซัน แม้ว่าชะตากรรมของตัวละครของเขายังคงไม่ถูกเปิดเผย ในตอนสุดท้าย แบซเซิล แบซ, มูร์เซียโน และบลอมแมร์ตได้ออกจากซีรีส์ไป

ในเดือนสิงหาคม ค.ศ. 2017 มีการประกาศว่าไมเคิล อาโรนอฟและไอดา ทูทูร์โร จะมารับบทสมทบเป็นสม็อกกี พัตนัม ผู้ดูแลระบบและผู้ยักยอกเงิน และเฮดดี ฮอว์กินส์ นักบัญชีของเขา ในเดือนตุลาคม จอนนี คอยน์ ได้รับบทเป็นเอียน การ์วีย์ ศัตรูตัวฉกาจของเรดและฆาตกรที่สังหารทอม ส่วนลิเลียน ร็อท ลูกสาวบุญธรรมของเขา ซึ่งแท้จริงแล้วคือเจนนิเฟอร์ เรดดิงตัน น้องสาวต่างมารดาของลิซ ได้รับบทโดยฟีโอน่า ดูริฟ โจนาทาน โฮลต์ซแมนและเกนสัน บลิมไลน์ ก็เริ่มแสดงเป็นตัวละครสมทบในฐานะเจ้าหน้าที่ปฏิบัติการสองคนของเรดดิงตันด้วยเช่นกัน เนทัน เลน ได้แสดงเป็นอาชญากรจากบัญชีดำคนสำคัญสำหรับตอนที่ 100 ของซีรีส์ จอห์น วอเตอส์และ จูเลียน แซนส์ ปรากฏตัวในช่วงท้ายของซีซัน โดย แซนส์รับบทเป็นซัตตัน รอสส์ สายลับที่พยายามแก้แค้นเรดดิงตันและเป็นอาชญากรจากบัญชีดำคนสุดท้ายของตอนจบซีซัน แจนเซ่นยังกลับมาร่วมแสดงในหนึ่งตอนด้วย

ในซีซันที่หก ดูริฟยังคงกลับมามีบทบาทในซีซันนั้นต่อไป ขณะที่อโรนอฟได้ออกจากซีรีส์ไป ในเดือนพฤศจิกายน ค.ศ. 2018 มีการเปิดเผยว่าคอย สจวร์ต จะมารับบทเป็นวอนเท โจนส์ เพื่อนร่วมห้องขังผู้บริสุทธิ์ของเรดดิงตันที่เรดดิงตันได้พบและเป็นเพื่อนด้วยขณะอยู่ในคุก สเตซี คีช รับบทเป็นโรเบิร์ต เวสโค นักการเงินและนักต้มตุ๋น ซึ่งในชีวิตจริงได้หลบหนีออกไปโดยไม่จ่ายเงิน $200 ล้านดอลลาร์จากสหรัฐและมีข่าวลือว่าเขาเสียชีวิตด้วยมะเร็งปอดใน ค.ศ. 2007 ท่ามกลางทฤษฎีเกี่ยวกับการแกล้งตายของเขา ในสองตอนที่ออกอากาศต่อเนื่องกัน ซีรีส์ได้เชื่อมโยงเวสโคและเรดดิงตันเข้าด้วยกันในขณะที่เรดกำลังตามล่าหาสมบัติที่หายไป โบเคนแคมป์กล่าวถึงนักแสดงทั้งสองคนว่า: "สเปเดอร์และคีชอยู่ด้วยกันเป็นอะไรที่น่ายินดีมาก!" ไลลา โรบินส์ ก็ปรากฏตัวในช่วงนาทีสุดท้ายของซีซันในบทบาทคาตารินา รัสโตวา แม่ของลิซ ซึ่งเป็นประเด็นหลักของเรื่องราวสำคัญในซีรีส์

สำหรับซีซันที่เจ็ดโรบินส์ได้รับบทบาทสมทบ ผู้สร้าง *บัญชีดำอาชญากรรมซ่อนเงื่อน* บอกกับ *[[Deadline]]* และ *[[Variety]]* ว่าพวกเขากำลังพยายามเปลี่ยนรูปแบบของซีรีส์ให้เป็นแนวครอบครัวดราม่า แทนที่จะเป็นอาชญากรรมดราม่าดังที่ตั้งใจไว้แต่แรก นี่เป็นเหตุผลในการนำตัวละครรัสโตวาเข้ามา ซึ่งทำหน้าที่เป็นตัวร้ายหลักของซีซัน เบรตต์ คัลเลน รับบทเป็นอิลยา คอสลอฟในซีซีนนี้ ซึ่งเป็นบุคคลที่เคยสวมรอยเป็นเรดดิงตันตัวจริงมาก่อน ในเดือนธันวาคม ค.ศ. 2019 โจลี ริชาร์ดสัน ได้รับการคัดเลือกให้แสดงเป็นแคสซานดรา เบียงคี โจรข้ามชาติและอดีตแฟนสาวของเรดดิงตัน สำหรับตอนพิเศษที่มีเนื้อหาบางส่วนอ้างอิงจากนวนิยายของอกาทา คริสตี อัล โรเกอร์ พิธีกรและนักอุตุนิยมวิทยาจากรายการ *[[Today]]* ปรากฏตัวในตอนที่ 150 ของซีรีส์ในบทบาทของตัวเอง

ในซีซันที่แปด มีนักแสดงที่คุ้นเคยหลายคนกลับมารับบทรับเชิญเนื่องจากเป็นซีซันสุดท้ายของเนื้อเรื่องดั้งเดิม ซีรีส์ยังคงมีการคัดเลือกตัวละครใหม่ ๆ ด้วย เร็ก โรเจอส์ ได้รับบทเป็นตัวร้ายหลัก เนวิลล์ ทาวน์เซนด์ เจ้าพ่ออาชญากรรมที่มีอาการป่วยทางจิต ซึ่งต้องการแก้แค้นเรดหลังจากที่เขาฆ่าครอบครัวของตนและเป็นผู้ที่ตั้งค่าหัวล่าคาตารินา รัสโตวา หนึ่งในบอดีการ์ดของเขา เอเลียส แวนไดก์ ผู้ที่ช่วยในการสังหารเอลิซาเบธด้วย รับบทโดยลูคัส ฮัสเซล บลอมแมร์ตกลับมารับบทรับเชิญในซีซันนี้ โดยเป็นภาพหลอนของคุณแคปแลนที่มาหา ลิซ ดูริฟก็มาปรากฏตัวในซีซันนี้เช่นกัน ตอนรองสุดท้ายได้นำตัวละครโรบินส์ (ซึ่งออกจากซีซันไปหลังตอนที่สอง), ทอมเซ่นและคัลเลนกลับมา โรบินส์ถูกเปิดเผยว่าเป็นทาเทียนา เปโตรวา ตัวปลอมของคาตารินา รัสโตวา ไม่ใช่รัสโตวาตัวจริง

ในซีซันที่เก้า ขณะที่มีการคัดเลือกนักแสดงสำหรับบทบาทใหม่ ตัวละครสมทบส่วนใหญ่จากซีซันก่อน ๆ เช่น เลิฟจอย, ทูร์ทูร์โร, โฮลต์ซแมน, บลิมไลน์ และโคลูกายังคงรับบทเดิม บลิมไลน์ ซึ่งตัวละครของเขาเสียชีวิตนอกจอ ได้ออกจากซีรีส์ไปเมื่อสิ้นสุดซีซัน ในเดือนตุลาคม ค.ส. 2022 เดียนี โรดริเกซและคารีนา อาร์โรยาเว ได้เปิดเผยว่าพวกเธอจะร่วมแสดงในซีซันที่กำลังจะมาถึงในบทบาทของสองพี่น้องชาวคิวบา วีชาและเมียร์ซี ชิว ตามลำดับ คีชและริชาร์ดสันกลับมาแสดงคนละหนึ่งตอน สตีเวนส์ก็ออกจากซีรีส์หลังจากตอนสุดท้ายของซีซันที่เก้า ซึ่งชื่อตอนดังกล่าวได้กล่าวถึงตัวละครของเขา อย่างไรก็ดี เขายังคงได้รับการเสนอชื่อเข้าชิงรางวัลแซทเทิร์นครั้งที่ 47 สาขาบทบาทนักแสดงรับเชิญยอดเยี่ยม ฮันก็กลับมาในตอนสุดท้ายเช่นกัน โดยตัวละครของเขาหลังจากถูกจำคุกมา 10 ปี ได้หลบหนีออกจากเรือนจำและเริ่มรวบรวมเหล่าสมาชิกบัญชีดำจากทั่วโลกเพื่อมาแก้แค้นเรดดิงตัน

มีนักแสดงหลักที่กลับมาปรากฏตัวเป็นประจำสองคนเสียชีวิตขณะที่กำลังแสดงซีรีส์เรื่องนี้ คลาร์ก มิดเดิลตัน ซึ่งรับบทเป็นเกล็น คาร์เตอร์ นักแกะรอยของเรดดิงตันและหนึ่งในเพื่อนสนิทที่สุดของเขา ตั้งแต่ซีซันที่สองถึงเจ็ด และเขามีกำหนดจะปรากฏตัวในซีซัรที่แปด แต่เสียชีวิตด้วยไวรัสเวสต์ไนล์ใน ค.ศ. 2020 ก่อนที่ซีซันนั้นจะเริ่มถ่ายทำ ซีรีส์นี้ได้ให้เกียรติแก่เขาในตอนหนึ่งของซีซัรที่แปด โดยให้ตัวละครของเขาเสียชีวิตด้วยไวรัสเดียวกัน และมีฮิวอี ลูอิส ปรากฏตัวในบทบาทของตัวเองด้วย ไบรอัน เดนเนฮี ซึ่งรับบทเป็นโดมินิก "ดอม" วิลคินสัน ตาของเอลิซาเบธและพ่อของรัสโตวา ก็เสียชีวิตใน ค.ศ. 2020 เช่นกัน เขาปรากฏตัวเป็นนักแสดงรับเชิญตั้งแต่ซีซันที่สามถึงเจ็ด ซึ่งเขาเสียชีวิตระหว่างการถ่ายทำตอนสุดท้าย อย่างไรก็ดี ตัวละครของเขาได้ถูกรวมอยู่ในตอนพิเศษแอนิเมชันที่ถ่ายทำเพื่อเป็นการให้เกียรติแก่เขา สำหรับวัตถุประสงค์ของเนื้อเรื่อง ตัวละครของเขาจึงถูกแทนที่โดยรอน เรนส์

### การถ่ายทำ
แม้ซีรีส์จะดำเนินเรื่องในวอชิงตัน ดี.ซี. แต่กลับถ่ายทำกันที่รัฐนิวยอร์กเป็นหลัก กองบัญชาการของหน่วยเฉพาะกิจตั้งอยู่ที่ท่าน้ำเชลซีซึ่งเป็นสถานที่ที่เคยใช้ถ่ายทำซีรีส์*[[ลอว์แอนด์ออร์เดอร์]]*มาก่อน โปรดิวเซอร์ ริชาร์ด เฮอุส กล่าวว่าพวกเขาเลือกสถานที่สำคัญในวอชิงตัน ดี.ซี. อย่างอนุสรณ์สถานลินคอล์น อนุสาวรีย์วอชิงตัน และเนชันแนลมอลล์ เพื่อให้ได้ภาพ "สถานที่สำคัญอันเป็นสัญลักษณ์ของอเมริกา" ฉากอื่น ๆ ทั้งหมด นอกเหนือจากกองบัญชาการหน่วยเฉพาะกิจ ถูกถ่ายทำในสถานที่ต่าง ๆ ทั่วรัฐ หรือในสตูดิโอเก็บเสียง การถ่ายทำแต่ละตอนใช้เวลาเฉลี่ย 9 วัน และบางครั้งอาจมีการถ่ายทำ 2 ตอนพร้อมกันเพื่อประหยัดเวลา

ซีรีส์นี้ถ่ายทำด้วยกล้องโซนี่ PMW-F55 แบบ 4K ที่ดัดแปลงให้ใช้เลนส์พานาวิชัน และใช้โปรแกรม Avid Media Composer ในการตัดต่อ โดยผู้อำนวยการสร้างกล่าวว่าซีรีส์นี้มี "ภาพลักษณ์และจังหวะที่โดดเด่นมาก" โดยปกติจะใช้กล้อง 3 ตัวในการถ่ายทำ แต่บางครั้งก็ใช้มากถึง 6 ตัว

ตอนสุดท้ายของซีรีส์ถ่ายทำที่หมู่บ้านไนแอกในเทศมณฑลร็อกแลนด์ รัฐนิวยอร์ก เมื่อวันที่ 24 เมษายน ค.ศ. 2023

## การออกอากาศ

## ผลตอบรับ

## สื่ออื่น ๆ

## ในวัฒนธรรมประชานิยม

## หมายเหตุ


## อ้างอิง


## แหล่งข้อมูลอื่น

* 
*